د جاپان په هېروشیما ښار د امریکې د اېټمي حملې ٧٣ کاله وشو
د کال ١٩۴٥ د اگست د میاشت په شپږمه نېټه امریکې په هيروشیمه ښار اېټم بم وغورځولو. په حمله کې ١٧٠٠٠٠ کسان ووژل شو. درې ورځې ورسته امرېکې دویم اېټم بم د جاپان په دویم ښار ناگاساکي ورغورځولو چې پکې د ٧٠٠٠٠ نه زیات کسان ووژل شو
د نن نه ٧٣ کاله وړاندې، د اگست د میاشت په شپږمه نیټه امریکې د دنیا په تاریخ کې په وړمبي ځل اېټم بم استعمال کړو او د جاپان په هېروشیما ښار یې اېټمي حمله وکړه. د دغې حملې د کلېزې په مناسبت د گل، دوشنبې، په ورځ د هيروشیما په پیس مېموریل پارک یا د امن نومې باغیچه کې دستوره وشوه. د هيروشیما ښاروال یا مېئر کازومي متسوي دستورې ته وویل په نړۍ کې د زیاتېدونکي قام پرستۍ له امله عالمي امن د خطر سره مخامخ شوی دی. ښاغلي متسوي وویل ځینې قامونه "هغه تاوتریخوالي بیا راتازه کوي چې د سوړ جنگ په وخت کم شوي وو." هغه د کوم قام نوم وانخیستو. هغه وویل دغه "په خپل ځان مرکوز قومونه" په جار د قام پرستۍ څرگندونه کوي او خپلو اېټمي وسلو کې جدت راولي. د هيروشیمه ښاروال په جاپان هم غږ وکړو چې په نړۍ کې د اېټمي وسلو د خاتمې دپاره دې فعاله کردار ادا کړي. د هېروشیما دستورې ته د جاپان وزیراعظم شینزو ابی هم وینا وکړه او وې ویل په اېټمي وسلو د مسلح او غېر مسلح ملکونو ترمنځ د زیاتېدونکي خلیج د کمولو دپاره به کوښښونه کوي. هغه د اېټمي وسلو ته د جاپان مخالفت تکرار کړو. د کال ١٩۴٥ د اگست د میاشت په شپږمه نېټه امریکې په هيروشیمه ښار اېټم بم وغورځولو. په حمله کې ١٧٠٠٠٠ کسان ووژل شو. درې ورځې ورسته امرېکې دویم اېټم بم د جاپان په دویم ښار ناگاساکي ورغورځولو چې پکې د ٧٠٠٠٠ نه زیات کسان ووژل شو. د اېټمي حملو ورسته جاپان په دویم عالمي جنگ کې شکست تسلیم کړو، په جاپان د اېټمي حملو سره سم دویم نړیوالو جنگ هم ختم شو.